Prokureur dagvaar polisieMartin Hood, ŉ Johannesburgse prokureur, het Maandag gesê hy gaan die polisie dagvaar nadat hy glo vir dwarsboming van die gereg in hegtenis geneem is. Hood, die regsverteenwoordiger van die SA Gun Owners’ Association, is Vrydag by die Fairlands-polisiestasie in hegtenis geneem tydens ŉ vergadering met ŉ ondersoekbeampte. Hy het ŉ kliënt verteenwoordig wat aangemeld het dat hy sy vuurwapen tydens ŉ aanval verloor het. Hood sê hy is in hegtenis geneem omdat sy kliënt nie saam met hom by die stasie was nie. Die kliënt het Hood se hulp ingeroep om ŉ verklaring op te stel nadat die kliënt gehoor het die polisie neem ŉ persoon outomaties in hegtenis vir nalatige verlies van ŉ vuurwapen, ten spyte van die omstandighede. Hood is na die stasie nadat die polisie na bewering sy kliënt twee keer voorheen “geboelie” het. “Polisie-intimidasie gebeur met te veel mense op te veel geleenthede. Die minster van die polisie moet sy werknemers se gedrag kom verdedig,” het Hood gesê. ŉ Woordvoerder van die Gauteng-polisie het gesê hulle sal later vandag oor die voorval kommentaar lewer. – Sapa